
KRITERIJI OCENJEVANJA ZNANJA PRI SLOVENŠČINI
v šolskem letu 2019/2020
Načrt ocenjevanja pripravi učitelj za posamezni oddelek ob začetku šolskega leta. Razpored pisnih preizkusov znanja vpiše v e-dnevnik. Učenci so z razporedom pisnih preizkusov znanja v celotnem šolskem letu seznanjeni v septembru. Ustno ocenjevanje znanja je napovedano, vendar le v smislu, da se pove vsem učencem. Ustna spraševanja so datumsko določena le za učence z DSP, s statusom športnika ali umetnika in govorni nastopi vseh. 

VRSTE OCENJEVANJA ZNANJA 

1. Ustno ocenjevanje je dveh tipov: 
a) ocenjevanje znanja jezika in/ali književnosti (vsaj 2-krat letno)
b) ocenjevanje govornega nastopa (2-krat na leto) 
Ena izmed ocen se lahko pridobi tudi z referatom ali sodelovanjem v projektu oz. na tekmovanju iz znanja slovenščine. 

2. Pisno ocenjevanje znanja je dveh tipov: 
· šolska tvorna naloga (poustvarjalno besedilo), ki je bodisi vezana na domače branje bodisi domišljijska ali doživljajska
· pisni preizkus znanja jezika in/ali književnosti objektivnega tipa 

a. Ocenjevalna lestvica pisnega ocenjevanja znanja (testa)

	odl 5
	pdb 4
	db 3
	zd 2
	nzd 1

	90−100 %
	78−89 %
	64−77 %
	45−63 %
	0−45 %












b. Kriteriji ocenjevanja znanja (pisni preizkusi znanja, šolske naloge – spisa, ustno ocenjevanje)

· Odlično (5)
Učenec izvirno reši jezikovni problem, samostojno razčleni in razloži pojme, samostojno poveže že usvojena spoznanja z novimi, povezuje, vrednoti, se kritično opredeljuje, jezikovne in razume težje literarnovedne pojme razume do potankosti.
Učenec se v izhodiščnem besedilu zlahka orientira in hitro prepozna vse podrobnosti.
Sprejema in tvori ustrezna neumetnostna besedila. Določi socialno in funkcijsko zvrst besedila. Razume vlogo in položaj slovenskega besedila ter se znajde v slovenskem jezikovnem okolju.
V odlomku iz besedila ali v celotnem besedilu prepozna značilnosti literarnega obdobja.
Učenec se izraža povsem samostojno, pri čemer je besedišče bogato, odgovori so smiselni, zaokroženi, jasni. Povedi so pravopisno skoraj povsem pravilno zapisane. Besedilo kot celota ima izdelano strukturo. 
Besedilo je povsem ustrezno členjeno, posamezne enote besedila so smiselno povezane in izkazujejo zelo visoko stopnjo obvladovanja pisnih veščin. Povedi med seboj povezuje na najvišji ravni, zna uporabiti primerne veznike, veliko začetnico in ločila. Vsebina je povsem skladna z besedilno vrsto in navodili.
Pri spisih ali tvorbi neumetnostnih besedil učenec izvirno in domiselno izkaže neobičajne ideje, svojo originalnost (osebnostne lastnosti, lastno mišljenje, bogato domišljijo), pri tem pa pokaže popolno in celostno razumevanje določenega jezikovnega oz. literarnega problema. Tema je natančno, temeljito in zanimivo ter tudi originalno predstavljena in tako jasno prepoznavna. Bistveni podatki so učinkovito in originalno izraženi in razporejeni. Podane vsebine povsem razume. Njegov slog je povsem dodelan in v območju zbornega jezika. 
· Prav dobro (4)
Učenec dobro reši posredovani jezikovni problem oziroma ga ob minimalni pomoči učitelja razčleni in razloži pojme. Z majhno učiteljevo pomočjo poveže že usvojena spoznanja z novimi spoznanji, povezuje, vrednoti, kritično se opredeljuje do nastalega problema. Jezikovne in literarnovedne pojme razume skoraj do potankosti. Besedilo zna časovno umestiti, našteje skoraj vse značilnosti literarnega obdobja.
Učenec se v izhodiščnem besedilu zlahka orientira in hitro prepozna skoraj vse podrobnosti.
Sprejema in tvori ustrezna neumetnostna besedila. Prepozna slogovno zaznamovanost besed in jih zamenja z nezaznamovanimi sopomenkami.
Učenec se izraža skoraj povsem samostojno, pri čemer je besedišče bogato in na nekaterih mestih presega nekatere primarne vidike izražanja. Povedi so smiselne, zaokrožene in jasne. Besedilo ima skoraj v celoti izdelano strukturo.
Besedilo je skoraj povsem ustrezno členjeno, pri čemer posamezne enote besedila so smiselno povezane in izkazujejo visoko stopnjo obvladovanja pisnih veščin. Povedi se med seboj povezujejo na višji ravni. Vsebina je skoraj povsem skladna z besedilno vrsto in navodili.
Pri spisih učenec ali tvorbi neumetnostnih besedil učenec izvirno in domiselno izkaže kako neobičajno idejo, izkaže kako od originalnosti (osebnostne lastnosti, lastno mišljenje, bogato domišljijo).  Skoraj v 

celoti pokaže celostno razumevanje določenega jezikovnega oz. literarnega problema, skoraj povsem razume vsebine in zanimivo reši jezikovni problem. Njegov slog je skoraj povsem dodelan in v območju zbornega jezika, z manjšimi sestavinami knjižnega pogovornega jezika.
· Dobro (3)
Učenec zadovoljivo reši posredovani jezikovni problem ter ob zmerni učiteljevi pomoči razčleni in razloži pojme. Z zmerno učiteljevo pomočjo poveže že usvojena spoznanja z novimi spoznanji,  povezuje, delno vrednoti, kritično se ne opredeli.
Sprejema ustrezna neumetnostna besedila. Razloži pomen neznanih besed iz sobesedila. Besedilo besednoslovnično analizira. Učenec razume izhodiščno besedilo in se v njem lahko orientira.
V besedilu poišče značilnosti književne zvrsti in vrste. Razume literarnovedne pojme. Z učiteljevo pomočjo zna besedilo časovno umestiti. Učenec je pokazal temeljno zmožnost razumevanja in vrednotenja književnega besedila (ter temeljno književno znanje) ter ga je smiselno in primerno poustvaril.
Učenčevi odgovori so dokaj smiselni, delno zaokroženi, a še jasni,  besedilo ima dokaj izdelano strukturo, je dobro členjeno. Posamezne enote besedila so dobro povezane in izkazujejo srednjo stopnjo obvladovanja pisnih veščin. Povedi so med seboj povezane na dobri ravni, pri čemer je vsebina skladna z besedilno vrsto in navodili z nekaj manjšimi odstopanji.
domiselno izkaže že videno idejo – dobro reši jezikovni problem – izkaže delno originalnost (osebnostne lastnosti, lastno mišljenje, bogato domišljijo) – pokaže razumevanje določenega jezikovnega oz. literarnega problema, vendar z nekaj odstopanji – dobro razume vsebine
Besede in/ali stavki v povedi oz. povedi v besedilu so deloma ustrezno, a zadovoljivo oblikovani in razvrščeni. V besedilu se pojavljajo posamezne lažje pravopisne napake. Težjih napak je malo.
Slog pisanja je dober z nekaj vidnejšimi odstopanji, delno še v območju zbornega jezika, večina v območju knjižnega pogovornega jezika
· Zadostno (2)
Učenec izhodiščno besedilo (umetnostno ali neumetnostno) delno razume, zato lahko le delno reši posredovani jezikovni problem oziroma ga ob veliki učiteljevi pomoči razčleni in pojasni poglavitne pojme. O bistvenih podatkih odgovarja s pomočjo učitelja.
Učenec se izraža precej nesamostojno, učitelj mu veliko pomaga. Učenčevo besedišče je skromno, a še zadovoljivo, čeprav so odgovori delno smiselni, strukture pa so tvorjene ob precejšnji pomoči učitelja.
Učenec pokaže minimalno/osnovno zmožnost razumevanja in vrednotenja književnega besedila (ter minimalno književno znanje) in ga preprosto tudi poustvari.
Prepozna temo besedila, vendar je ta nerodno in preprosto predstavljena ter težko prepoznavna. Poleg bistvenih je v besedilu precej nebistvenih podatkov, ki so pomanjkljivo izraženi in razporejeni. 
Besedilo je zadovoljivo členjeno, saj so posamezne enote besedila ohlapno povezane in izkazujejo nizko stopnjo obvladovanja pisnih veščin. Povedi so med seboj povezane na še zadovoljivi ravni, vendar večinoma enostavčne oziroma so uporabljeni le osnovni vezniki, ki pa se ponavljajo skozi celotno besedilo. Vsebina je delno skladna z besedilno vrsto in navodili z več odstopanji, a še v območju zadovoljivega.
Slog pisanja je slab oziroma zadovoljivo dodelan, jezik večinoma v okviru knjižnega pogovornega jezika.
Besede in/ali stavki v povedi oz. povedi v besedilu so preproste, ponekod neustrezno oblikovani in razvrščeni. V besedilu se pojavlja veliko različnih pravopisnih napak.
· Nezadostno (1)
Prebranega besedila (umetnostnega ali neumetnostnega) ne razume skoraj nič. Ne reši posredovanega jezikovnega problema ali pa je delež pomoči s strani učitelja prevelik. Literarnovednih pojmov ne pozna, prav tako ne osnovnih jezikovnih.
Izražanje je povsem nesamostojno, besedišče ni zadovoljivo, odgovori so nesmiselni, nejasni in preskromni. Slog je povsem nedodelan, odstopanja so predvsem v smeri knjižnega pogovornega jezika s preveč neknjižnimi izrazi.
Besedilo je nečlenjeno, posamezne enote besedila so slabo povezane ali nepovezane. Povedi so med seboj povezane na zelo nizki in povsem nezadovoljivi ravni. Vsebina je neskladna z besedilno vrsto in navodili s prevelikimi odstopanji. Napisana besedilna vrsta je povsem neustrezna.
Tudi z učiteljevo pomočjo ne dosega minimalnih standardov znanja.

c. Kriteriji ocenjevanja za govorni nastop
· Odlično (5)
Umetnostno besedilo:
Izbrana tema je bila predstavljena zanimivo in izvirno, obdelava je bila podrobna in temeljita; učenčev osebni odziv in vrednotenje književnosti sta bila zelo jasno razvidna. Učenec je pokazal temeljne in zahtevnejše bralne zmožnosti ter temeljito in zahtevnejše književno znanje, besedilo je izvirno, domiselno in smiselno poustvaril Govorni nastop je bil členjen na smiselne enote, jezikovno je bil ustrezen in tekoč, utemeljitev poustvarjalnega pristopa je bila primerna in podrobna ter je v celoti.
Neumetnostno besedilo:
Učenec je upošteval vse tipične značilnosti besedilne vrste, besedilo je smiselno členil na manjše enote in ga nadgradil z zahtevnejšimi sestavinami. Učenec je ustrezno in izvirno konkretiziral temo; predstavil jo je jedrnato in natančno, vključeval je številne in prepričljive primere iz različnih virov. Učenec je govoril prosto, razločno, naravno, razumljivo in tekoče; učinkovito in primerno je uporabljal slikovne pripomočke in vidne spremljevalce govorjenja, ohranjal je stik s poslušalci in spremljal njihov odziv. Učenec je govoril knjižno, njegovo izražanje je bilo bogato; Uporabljal je ustrezna sredstva medpovednega povezovanja, v besedilu ni bilo jezikovnih napak. 
· Prav dobro (4)
Umetnostno besedilo:
Izbrana tema je bila predstavljena zanimivo, obdelava je bila podrobna, viden je bil učenčev osebni odziv na besedilo. Učenec je pokazal temeljne bralne zmožnosti in temeljno književno znanje s prvinami zahtevnejše ravni; besedilo je izvirno in smiselno poustvaril. Govorni nastop je bil členjen na smiselne enote, Jezikovno je bil ustrezen, vendar predstavitev ni bila povsem tekoča; utemeljitev poustvarjalnega pristopa je bila primerna.
Neumetnostno besedilo:
Učenec je upošteval vse tipične značilnosti besedilne vrste, besedilo je smiselno členil na manjše enote. Učenec je ustrezno in izvirno konkretiziral temo; predstavil jo je jedrnato in ne presplošno, vključeval je ustrezne primere. Učenec je govoril prosto, razločno in naravno, razumljivo in tekoče; Učinkovito je uporabljal slikovne pripomočke, ohranjal je stik s poslušalci. Učenec je govoril knjižno, njegovo izražanje je bilo večinoma bogato, uporabljal je ustrezna sredstva medpovednega povezovanja.
· Dobro (3)
Umetnostno besedilo:
Izbrana tema je bila predstavljena primerno, a neizvirno, učenec je pri njeni obdelavi pokazal primerno raven osebnega odziva. Učenec je pokazal temeljne bralne zmožnosti in temeljno književno znanje, besedilo je smiselno poustvaril. Govorni nastop je bil členjen na smiselne enote in brez večjih jezikovnih napak, vendar predstavitev ni bila tekoča; utemeljitev poustvarjalnega pristopa je bila skromna.
Neumetnostno besedilo:
Učenec je upošteval le temeljne značilnosti besedilne vrste, vendar besedila ni členil na smiselne enote oz. je v govorni nastop vpletal značilnosti drugih besedilnih vrst. Učenec je ustrezno konkretiziral temo in zbral vse bistvene podatke, vendar pri tem ni bil izviren; predstavitev je bila presplošna/preveč podrobna. Učenec je govoril prosto ter večinoma razločno in naravno, vendar ne popolnoma tekoče; slikovno gradivo je uporabljal neučinkovito. Učenec je govoril knjižno, vendar so v besedilu še bile posamezne jezikovne napake; njegovo izražanje je bilo deloma okorno in skopo.
· Zadostno (2)
Umetnostno besedilo:
Izbrana tema je bila predstavljena presplošno, neizvirno in je kazala zelo malo učenčevega osebnega pristopa h književnemu delu. Učenec je pokazal le osnovne zmožnosti razumevanja književnosti in le temeljno književno znanje, besedilo je bilo parafraza izbranega dela. Govorni nastop je bil razumljiv, vendar jezikovno zelo pomanjkljiv ter brez utemeljitve poustvarjalnega pristopa.
Neumetnostno besedilo:
Učenec je upošteval samo nekatere značilnosti/sestavine besedilne vrste. Učenec je ustrezno konkretiziral temo, vendar je bil pri tem neizviren oz. presplošen; ni zbral vseh bistvenih podatkov, pri njihovem navajanju ni bil dovolj natančen. Učenec ni govoril popolnoma prosto, temveč ob pomoči zapisanega besedila; govoril je nerazločno in/ali nenaravno, govorni nastop je bil manj razumljiv; predstavitev ni bila tekoča. Učenec je govoril knjižno, a v besedilu je bilo veliko slovničnih in pravorečnih napak, izražal se je okorno in skopo, ponavljal je besede in skladenjske vzorce.
· Nezadostno (1)
Umetnostno besedilo:
Izbrana tema ne ustreza naslovu oziroma navodilom, kaže se neizvirnost in ponavljanje besedišča iz izhodiščnega besedila. Učenec ne pokaže niti minimalnih znanj razumevanja književnih pojmov. Govorni nastop je bil nerazumljiv, učenec ni upošteval linearnega zaporedja podatkov. Jezikovno pomanjkljiv nastop, večino v pogovornem jeziku.
Neumetnostno besedilo: 
Učenec ni upošteval značilnosti/sestavil besedilne vrste. Ni izbral vseh bistvenih podatkov oziroma ni bil natančen pri navajanju le teh. Večino zapisanega besedila je prebral, pri tem se mu je zatikalo, zato govorni nastop ni bil razumljiv. Učenec ni govoril knjižno, ampak pogovorno z veliko pravorečnih napak, izražal se je zelo skopo in okorno ter se večinoma ponavljal. 

d. Kriteriji ocenjevanja za govorni nastop – deklamacija pesmi
· Odlično (5)
Učenec tekoče, popolnoma brez napak oz. z rahlim (skoraj neopaznim) nepredvidenim premorom deklamira besedilo. Ritem deklamacije je ustrezen, učenec dela primerno dolge premore na ustreznih mestih. Učenec ustrezno poudarja besede (poudarki so na ustreznih mestih v besedah, izbere tudi ustrezne besede za poudarjanje). Učenec deklamira besedilo doživeto in izvirno (razlikuje glasove različnih književnih oseb oz. delov besedila, učinkovito prilagaja barvo in register glasu). Premišljeno in učinkovito uporablja prvine nebesedne govorice.
· Prav dobro (4)
Besedilo deklamira z eno ali nekaj (2,3) takojšnjimi samostojnimi in ustreznimi popravki oz. z nekaj rahlimi (skoraj neopaznimi) nepredvidenimi premori. Ritem deklamacije je ustrezen, učenec dela premore na ustreznih mestih, vendar so vsi enako dolgi. Učenec ustrezno poudarja besede (poudarki so na ustreznih mestih v besedah, izbere tudi ustrezne besede za poudarjanje). Učenec deklamira besedilo doživeto (razlikuje glasove različnih književnih oseb oz. delov besedila, učinkovito barvo in register glasu). Prvin nebesedne govorice ne uporablja povsem premišljeno.
· Dobro (3)
Besedilo deklamira z nekaj napakami, ki jih ne popravi. Premori so daljši, učenec se mora v mislih vrniti nazaj, a z deklamacijo nadaljuje brez pomoči učitelja. Učenec hiti oz. ne prilagaja ritma vsebini. Učenec ustrezno poudari večino besed (poudarki so na ustreznih mestih v besedah, izbere tudi ustrezne besede za poudarjanje). Deklamiranje ni povsem doživeto (razlikuje le nekaj glasov, nedosledno spreminja barvo in register glasu). Uporablja le nekaj prvin nebesedne govorice. 
· Zadostno (2)
Deklamacija vsebuje precej napak, opazni so daljši premori. Učenec izvede deklamacijo do konca z učiteljevo pomočjo. Učenec hiti oz. ne prilagaja ritem vsebini. Učenec naredi veliko napak v ustreznem poudarjanju besed (poudarki so na neustreznih mestih v besedah, izbere tudi neustrezne besede za poudarjanje). Učenec deklamira besedilo nedoživeto (ne razlikuje glasov različnih književnih oseb, barva in register glasu ostajata nespremenjena). Uporablja le nekaj prvin nebesedne govorice.
· Nezadostno (1)
Učencu se pri deklamiranju zatika, pogosti so premori in napake, učenec deklamacije kljub učiteljevi pomoči ne pripelje do konca. Učenec ne izraža ustreznega ritma in poudarkov v besedilu. Učenec deklamira besedilo nedoživeto (ne razlikuje glasov različnih književnih oseb, barva in register glasu ostajata nespremenjena). Ne uporablja prvin nebesedne govorice.

PROJEKTNA NALOGA – DOMAČE BRANJE
1. PRED.VIDENA DOMAČA BRANJA V ŠOLSKEM LETU 2019/2020
	razred/DB
	1. domače branje
	2. domače branje
	3. domače branje

	6. razred
	Tisoč in ena noč (15 pravljic po izbiri)
	Strip Mikija Mustra po izbiri
	knjiga po izbiri

	7. razred
	P. Kovač: Andrejev ni nikoli preveč
	Petiška: Stare grške bajke
	knjiga po izbiri

	8. razred
	Mušič: Zgodbe o Prešernu
	D. Muck: Pod milim nebom ali Hči lune
	knjiga po izbiri

	9. razred
	Lamb: Zgodbe o Shakespeareju

	Igor Karlovšek: Preživetje
	knjiga po izbiri



2. Predvidena časovnica oddaj domačega branja:
a. 1. domače branje – konec oktobra
b. 2. domače branje  – po februarskih počitnicah
c. 3. domače branje – začetek maja

3. CILJI, KI JIH UČENCI USVAJANJU OB OBRAVNAVI DOMAČEGA BRANJA
Učenci:
· razvijajo recepcijsko zmožnost, to je zmožnost doživljanja, razumevanja in vrednotenja književnih besedil;
· so zmožni značaj in ravnanje književne osebe, ki doživlja take dogodivščine, ki bi si jih želeli doživljati sami, ter se vživeti v osebo, ki jim je podobna najmanj v eni konkretni lastnosti;
· opazujejo perspektivi glavne in še ene stranske književne osebe ter ju primerjajo;
· postopoma zaznavajo tudi tako značajsko lastnost, ki se zdi v nasprotju z njeno splošno značajsko oznako (na primer negativna lastnost pri sicer pozitivni osebi);
· oblikujejo čutno domišljijsko predstavo dogajalnega prostora in časa, razvijajo zmožnost slediti dogajanju na več dogajalnih prostorih/časih hkrati;
· sledijo dogajanju na več dogajalnih prostorih in dogajanju, pri katerem se dogajalni časi prepletajo;
· obnovijo oziroma povzamejo bistvene dogodke;
· ugotavljajo, o čem govori književno besedilo (tema), kaj je sporočilo književnega besedila;
· razvijajo recepcijsko zmožnost (doživljanje, razumevanje in vrednotenje književnih besedil), tako da se odzivajo na književna besedila v najrazličnejših oblikah;
· pišejo zgodbe »kaj bi bilo, če bi jaz enkrat ...«;
· zapisujejo manjkajoči del zgodbe;
· tvorijo nove domišljijske svetove s podobnima dogajalnim prostorom in časom, kot je v književnem besedilu;
· upovedujejo zgodbo vsakdo s perspektive druge književne osebe in utemeljujejo svoje videnje s primeri iz besedila;
· spreminjajo književna besedila – predzgodbe, novi konci, manjkajoči deli;
· preoblikujejo krajše književno besedilo v strip ali nasprotno,
· besedila medbesedilno primerjajo in vrednotijo;
· prepoznavajo značilnosti socialnega položaja književnih oseb in poskušajo razumeti tudi psihološke in etične lastnosti posamezne osebe;
· zaznavajo perspektive več književnih oseb in razumejo njihovo soodvisnost; ugotavljajo kako in kje se to kaže v književnem besedilu;
· prepoznavajo motive za ravnanje književnih oseb ( namere, misli, čustva …) in jih primerjajo s svojim pogledom na svet; razumejo socialne motive za ravnanje oseb;
· oblikujejo čutnodomišljijske predstave književnega prostora; ugotavljajo, v kateri dogajalni čas je postavljeno dogajanje;
· opazujejo vzročno-posledična in časovna razmerja med dogodki v besedilu;
· kronološko razvrščajo dogodke, tudi kadar gre za analitično oziroma retrospektivno dogajalno zgradbo;
· ločijo glavno in stransko dogajanje ter dogajanje v različnih časih in na različnih krajih,
· strnjeno in podrobno povzemajo, obnavljajo dogajanje;
· izluščijo osrednjo temo besedila;
· ustvarjajo umetnostno besedilo kot poseben položaj, kar zaznavajo v procesu tvorjenja (po)ustvarjalnega besedila, kadar sami oblikujejo besedilni svet in se pri tem upirajo na svoje (medbesedilne) izkušnje in znanje.

4. NAČRT OBRAVNAVE DOMAČEGA BRANJA
a. Učenci se seznanijo s knjigami domačega branja (seznam je objavljen na spletni strani šole). 
b. Učenci imajo 2−3 mesece časa, da knjigo natančno preberejo (določimo datum, do kdaj naj bo prebrana knjiga). 
c. Najmanj 14 dni pred določenim datumom oddaje dobijo učenci nabor več nalog različnega tipa glede prebrane knjige, ki jih rešijo doma. Vprašanja se za vsako prebrano knjigo razlikujejo. Učenci lahko natipkajo ali napišejo odgovore.
d. Na dan obravnave domačega branja prinesejo s seboj rešene naloge. Uro posvetimo pogovoru glede knjige, lahko tudi individualno odgovarjajo na vprašanja, zastavljena v šoli (le-ta so lahko tudi točkovana s strani učitelja). Naloga se za vsako prebrano knjigo razlikuje in je odvisna od zahtevnosti razreda.
e. Vse skupaj oddajo v pregled učiteljici. 
f. Učiteljica ovrednoti vsa tri domača branja, učenci na ta način dobijo končno oceno, pridobljeno na drugačen način. Kriteriji točkovanja se razlikujejo glede na knjigo in so učencem na vpogled.


Ljubljana, avgust 2019

Učiteljice slovenščine: 
Urška Perko, Zdenka Hiti Kalinger, Tjaša Žorž

